《野泊观烧》
明代·郭之奇

郁攸百道起寒空，馀辉倒射夜溪红。细族凡鱼群跳缩，神蛟怪鳄仰巃嵷。

错认骊珠谁捲去，飞华撒艳幽峰曙。玄冥促辔倚苍屏，赤熛怒目微相觑。

落木纷纷舞碧霄，霜林蓊翳陡萧条。老干何心需雨露，炎灰作意引扶摇。

玉龙宛转金风里，照月薰星吹不已。自从瘴土得馀威，祝融未许勾芒死。

可怜巢鸟自惊飞，可怜奔狖失林依。不念巢许枕中石，岂念夷齐石上薇。

枕中石上分霞霰，千崖万壑遥相见。阴洞虚岩取次明，地户天门光一串。

此时倦客倚孤洲，眼看流水倍悠悠。片片轻云辞岫出，入予襟抱满扁舟。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。